**Ministru kabineta noteikumu projekta**

**„Grozījumi Ministru kabineta 2016.gada 21.jūnija noteikumos Nr.403 “Darbības programmas „Izaugsme un nodarbinātība” 5.3.1. specifiskā atbalsta mērķa „Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” īstenošanas noteikumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2016.gada 21.jūnija noteikumos Nr.403 “Darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” īstenošanas noteikumi” (turpmāk – MK noteikumu projekts) ir izstrādāts, pamatojoties uz Ministru kabineta 2016.gada 21.jūnija noteikumu Nr.403 “Darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” īstenošanas noteikumi” (turpmāk – Ministru kabineta noteikumi Nr.403) 6. un 8. punktu, kas paredz specifiskā atbalsta īstenošanu četrās atlases kārtās, bet apstiprināto Ministru kabineta noteikumu Nr.403 pielikumā ir noteikts tikai pirmās atlases kārtas projektu saraksts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts nosaka specifiskā atbalsta ieviešanu ierobežotas projektu iesniegumu atlases veidā četrās atlases kārtās, katrai kārtai pieejamo finansējumu, līdz ar to noteikumu pielikumā ir pievienots pirmās atlases kārtas notekūdeņu centralizēto savākšanas pakalpojuma aglomerāciju[[1]](#footnote-2) ar cilvēkekvivalentu (turpmāk – CE) lielāku par 10 000 saraksts, norādot katrai aglomerācijai maksimālo pieejamo Kohēzijas fonda līdzfinansējuma apjomu un projektā sasniedzamo uzraudzības rādītāju gala vērtību un starpvērtību. Tā kā atbilstoši Ministru kabineta noteikumiem Nr.403 darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” (turpmāk – SAM 5.3.1.) ietvaros jau ir izsludināta projektu iesniegumu pirmās atlases kārtas projektu iesniegšana un notiek projektu iesniegumu vērtēšana atbilstoši Uzraudzības komitejā 2016.gada 2.jūnijā apstiprinātajiem projektu iesniegumu vērtēšanas kritērijiem, tad attiecībā uz pirmās atlases kārtas projektiem netiek mainīti ne ieviešanas nosacījumi, ne arī pieejamais finansējums un sasniedzamie rezultāti.Tomēr Ministru kabineta noteikumi Nr.403 neparedzēja pārējo atlases kārtu ietvaros atbalstāmo aglomerāciju sarakstu, tām pieejamo finansējumu un sasniedzamos rādītājus, jo Vides aizsardzības un reģionālās attīstības ministrijai (turpmāk – VARAM) atbalstāmo aglomerāciju saraksts bija jāprecizē atbilstoši EK ziņojumā iekļautajiem datiem un Sākotnējā novērtējumā norādītajiem nosacījumiem, ievērojot aglomerāciju finansiālās iespējas īstenot izmaksu efektīvus projektus. Ņemot vērā iepriekš minēto, VARAM 2016.gada vasarā turpināja 2014.gadā uzsākto SAM 5.3.1.projektu priekšatlases procesu, nosūtot uzaicinājumus iesniegt projekta izmaksu un ieguvumu analīzi (turpmāk – IIA), kā arī citus investīciju pamatojošos dokumentus potenciālajiem projektu iesniedzējiem tajās aglomerācijās, kuras pēc priekšatlases pirmā posma tika iekļautas rezerves sarakstā, kā arī potenciālajiem projektu iesniedzējiem tajās aglomerācijās, kuras dažādu iemeslu dēļ 2015.gadā nespēja sagatavot priekšatlases otrā posma IIA un citus nepieciešamos priekšatlases dokumentus. Tāpat vairākām aglomerācijām, kurām pēc priekšatlasē sākotnēji iesniegto IIA datiem, tika konstatēts, ka potenciālie ūdenssaimniecības attīstības projekti ir izmaksu ietilpīgi un plānotie izdevumi uz papildu ar pieslēgumu nodrošināto mājsaimniecības vienu iedzīvotāju ir pārāk lieli, tika lūgts precizēt sākotnējos IIA aprēķinus.Atbilstoši 2015.gadā veiktās SAM 5.3.1. priekšatlases rezultātiem, par kuru detalizētāka informācija pieejama Eiropas Savienības struktūrfondu un Kohēzijas fonda Uzraudzības komitejas e-portfelī ievietotajos materiālos:[*https://komitejas.esfondi.lv/\_layouts/15/start.aspx#/SitePages/Home.aspx*](https://komitejas.esfondi.lv/_layouts/15/start.aspx#/SitePages/Home.aspx)*,* kā arī atbilstoši 2016.gadā precizētajiem SAM 5.3.1. projektu priekšatlases rezultātiem, ir papildināts aglomerāciju saraksts otrajai un trešajai atlases kārtai. Sarakstā iekļautas aglomerācijas, kuras atbilstoši 2016.gada ziņojumam Eiropas Komisijai par Padomes 1991.gada 21.maija Direktīvas [91/271/EEK](http://eur-lex.europa.eu/LexUriServ/LexUriServ.do?uri=CELEX:31991L0271:LV:HTML) par komunālo notekūdeņu attīrīšanu (turpmāk – Direktīva 91/271/EEK) prasību izpildi ir norādītas kā aglomerācijas ar cilvēkekvivalentu virs 2000, un izslēdzot aglomerācijas, kas atteikušās no pretendēšanas uz Kohēzijas fonda atbalstu SAM 5.3.1. ietvaros. MK noteikumu projekts paredz otrajā atlases kārtā iekļaut visas aglomerācijās, kas sākotnējā noteikumu redakcijā tika norādītas, kā otrajā un trešajā atlases kārtā iekļaujamās aglomerācijas, attiecīgi trešajā kārtā iekļaujot aglomerācijas, kas iepriekš tika norādītas kā ceturtās atlases kārtas aglomerācijas atbilstoši Anotācijā un Sākotnējā novērtējumā sniegtajam pamatojumam.Tā kā no vairākām aglomerācijām priekšatlases laikā tika saņemta informācija par nepieciešamību izbūvēt jaunus kanalizācijas ārējos inženiertīklus pēc 2012.gada paplašinātajās aglomerāciju robežās, kā arī informācija par nepieciešamajiem ieguldījumiem notekūdeņu attīrīšanas iekārtu darbības uzlabošanā, rekonstrukcijas darbu veikšanā, kā arī ievērojot to, ka izsludinātajās atlasēs var veidoties finansējuma ietaupījums, un ir nepieciešams veikt detalizētu minēto vajadzību izvērtēšanu, tad noteikumu projekts paredz ceturtās atlases kārtas rīkošanu aglomerācijās ar cilvēkekvivalentu lielāku par 2000, šai kārtai novirzot pirmajā, otrajā un trešajā projektu iesniegumu atlases kārtā neizlietoto Kohēzijas fonda finansējumu. Ceturtajā kārtā atbalstāmo aglomerāciju saraksts un tās ietvaros atbalstāmos pasākumi tiks precizēti, sagatavojot jaunus MK noteikumu grozījumus.Papildus, ievērojot 20016.gada 19.oktobra vēstuli Nr.14 saņemto Latvijas Inženierkonsultantu asociācijas priekšlikumu, par nepieciešamību skaidri un nepārprotami noteiktas atbalstāmās darbības attiecībā uz projektu inženiertehnisko uzraudzību, noteikumu projekts paredz precizēt jēdzienu “būvuzraudzība”, to izsakot kā “būvdarbu inženiertehniskā būvuzraudzība”, tādējādi nepārprotami definējot zem minētās aktivitātes atbalstāmos projektu uzraudzības pasākumus. Pamatojoties uz Ministru kabineta 2016.gada 10.novembra ārkārtas sēdes protokola Nr.61 43.§ “Informatīvais ziņojums “Par lielā projekta “Vēsturiski piesārņoto vietu “Inčukalna sērskābie gudrona dīķi” sanācijas darbi” pabeigšanas finansēšanu Eiropas Savienības fondu 2014.-2020.gada plānošanas perioda ietvaros”” 2.3.apakšpunktu, kurā noteikts, ka ir nepieciešams samazināt SAM 5.3.1. pieejamo finansējumu snieguma rezerves apmērā - 7 830 726 *euro*, to novirzot biotopu atjaunošanai pēc 2018.gada 31.decembra, ja tiek saņemts pozitīvs Eiropas Komisijas lēmums par snieguma ietvarā noteikto rādītāju izpildi, noteikumu projekts precizē SAM 5.3.1. kopējo pieejamo finansējumu, kā arī vienlaikus precizē finansējuma sadalījumu pa projektu iesniegumu atlases kārtām. Noteikumu projekts paredz SAM 5.3.1. piešķirtā Kohēzijas fonda finansējuma samazinājumu par snieguma rezerves summu 7 830 726 *euro*, līdz ar to SAM 5.3.1. piešķirtā Kohēzijas fonda finansējums veido 118 743 460 *euro*. Samazinot SAM 5.3.1. pieejamo finansējumu par snieguma rezerves summu, precizējumi šīs anotācijas III sadaļa “Tiesību akta projekta ietekme uz valsts budžetu un pašvaldību budžetiem” nav nepieciešami, jo sākotnējā noteikumu anotācijā norādītais budžeta plāns neietvēra snieguma rezerves summu.Kā jau iepriekš norādīts, tad projektu iesniegumu pirmajai atlases kārtai pieejamais finansējums netiek mainīts, savukārt otrajai atlases kārtai pieejamais kopējais pieejamais finansējums ir vismaz 53 897 725 *euro*, tai skaitā Kohēzijas fonda finansējums – 45 813 066 *euro* un nacionālais finansējums, ko veido privātais un pašvaldību finansējums, – vismaz 8 084 659 *euro,* trešajai atlases kārtai pieejamais kopējais pieejamais finansējums ir ne mazāk kā 13 773 853 *euro*, tai skaitā Kohēzijas fonda finansējums – 11 707 775 *euro,* nacionālais privātais finansējums vismaz 2 066 078 *euro,* savukārt ceturtajai atlases kārtai pieejamais finansējums ir vismaz 2 618 491 *euro*, tai skaitā Kohēzijas fonda finansējums – 2 225 717 *euro* un nacionālais finansējums, ko veido privātais un pašvaldību finansējums, – vismaz 392 774 *euro*.  |
| 3.  | Projekta izstrādē iesaistītās institūcijas | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts šo jomu neskar. |
| 2. | Tiesiskā regulējuma ietekme uz tautsaimniecību un administratīvo slogu | Nav paredzams, ka projektu īstenošanai būs ietekme uz sociālo sfēru, pārvaldes iestāžu funkcijām un cilvēkresursiem, kā arī uz valsts un pašvaldību informācijas sistēmām. SAM 5.3.1. neietekmēs spēkā esošo tiesību normu sistēmu. Vērtējot SAM 5.3.1. īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne potenciālajiem finansējuma saņēmējiem, ne fondu vadībā iesaistītajām institūcijām.  |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par SAM 5.3.1. ietvaros atbalstāmajām darbībām, kā arī kopējo potenciāli atbalstāmo aglomerāciju sarakstu ir ziņota 2016.gada Uzraudzības komitejas un Apakškomitejas sēdēs un ir norādīta tajās izskatītajos materiālos. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija kā atbildīgā iestāde, Centrālā finanšu un līgumu aģentūra kā sadarbības iestāde un sabiedrisko ūdenssaimniecības pakalpojumu sniedzēji kā finansējuma saņēmējs. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Anotācijas III., IV., V sadaļa – projekts šo jomu neskar.

Iesniedzējs:

vides aizsardzības un reģionālās

attīstības ministrijas ministrs K.Gerhards

Vīza:

valsts sekretārs R.Muciņš

06.12.2016. 15:52

1342

I.Opermane, 66016745

ilze.opermane@varam.gov.lv

1. Aglomerācija ir zona, kurā iedzīvotāju skaits un/vai ekonomiskās aktivitātes ir pietiekami koncentrētas, lai tehniski un ekonomiski būtu pamatota notekūdeņu centralizēta savākšana un novadīšana uz notekūdeņu attīrīšanas iekārtām vai uz to galīgās novadīšanas vietu vidē. [↑](#footnote-ref-2)